400 ವರ್ಷಗಳ ಹಿಂದಿನ ವೀರ ಹೊಸ ಅವತಾರದಲ್ಲಿ ಅಣ್ಣಾವ್ರ ಮೊಮ್ಮಗ ಅಣ್ಣಾವ್ರ ಮೊಮ್ಮಗ ಯುವರಾಜ್ ನಾಯಕನಾಗಿ ಪಾದಾರ್ಪಣೆ ಮಾಡ್ತಿರೋದು ನಿಮಗೆಲ್ಲಾ ಗೊತ್ತಿರೋ ವಿಚಾರವೇ. ತಮ್ಮ ಫಸ್ಟ್ ಲುಕ್ ಪೋಸ್ಟರ್ನಲ್ಲೂ ಎಲ್ಲರು ಹುಬ್ಬೆರಿಸುವಂತೆ ಮಿಂಚಿದ್ರು. ಆನಂತರದಲ್ಲಿ ಸ್ಪೂರ್ತಿಯಾಗುವಂತಹ ಐತಿಹಾಸಿಕ ಕಥೆಗಾಗಿ ಚಿತ್ರತಂಡ ಹುಡುಕಾಟ ನಡೆಸಿತ್ತು. ಇದಕ್ಕಾಗಿ ಇತಿಹಾಸ ತಜ್ಞರ ಜೊತೆಗೂ ಚಿತ್ರತಂಡ ದಿನಗಟ್ಟಲೇ ಕೂತು ಚರ್ಚಿಸಿದ್ದರು. ಇದೀಗ ಯುವ ಎಂಟ್ರಿಗೆ ಪವರ್ ಪಾಕ್ಡ್ ಸ್ಟೋರಿಯೊಂದು ಸಿಕ್ಕಿದೆ. ಈ ಕುರಿತು ನಿರ್ದೇಶಕ ಪುನೀತ್ ರುದ್ರನಾಗ್ ನ್ಯೂಸ್ ಫಸ್ಟ್ ಜೊತೆಗೆ ಮಾಹಿತಿ ಹಂಚಿಕೊಂಡಿದ್ದಾರೆ. ಲೇಟಾದ್ರೂ ಪರವಾಗಿಲ್ಲ, ಕಥೆಯಲ್ಲಿ ಕಾಂಪ್ರಮೈಸ್ ಆಗೋದಿಲ್ಲ ಅಂತ ಆಗಿನಿಂದಲೇ ನಿರ್ದೇಶಕ ಪುನೀತ್ ರುದ್ರನಾಗ್ ಹೇಳಿಕೊಂಡು ಬಂದಿದ್ರು. ಅದೇ ರೀತಿ ಪವರ್ಫುಲ್ ವೀರನ ಕಥೆಯೊಂದನ್ನು ಜಾಡು ಹಿಡಿದಿದ್ದಾರೆ. ಅಂದ್ಹಾಗೆ ಈ ಕಥೆಯ ಹಿಂದಿರೋದು ಪೊಲೀಸ್ ಪೇದೆಯ ಮಾಹಿತಿ. ಅಣ್ಣಾವ್ರ ಪಕ್ಕಾ ಅಭಿಮಾನಿಯಾದ ಬಳ್ಳಾರಿ ಮೂಲದ ಪೊಲೀಸ್ ಪೇದೆಯೊಬ್ಬರು, 400 ವರ್ಷಗಳ ಹಿಂದೆ ಬದುಕಿದ್ದ ವೀರನೊಬ್ಬನ ಕಥೆಯನ್ನು ಹಂಚಿಕೊಂಡಿದ್ರು. ಅದರ ಜಾಡು ಹಿಡಿದು ಪುನೀತ್ ಬಳ್ಳಾರಿಗೂ ವಿಸಿಟ್ ಹಾಕಿದ್ರು. ಇದೀಗ ಆ ಕಥೆಯ ಎಳೆ, ದೊಡ್ಡ ಕಥೆಯಾಗಿ ರೂಪುಗೊಂಡಿದೆ. ಹೌದು, ಆ ಐತಿಹಾಸಿಕ ಸ್ಥಳಕ್ಕೆ ಭೇಟಿ ನೀಡಿದ್ದು, ಆ ಪ್ರದೇಶ ಮತ್ತು ಕಟ್ಟಡಗಳನ್ನು ಸುತ್ತಿ ಅಗತ್ಯ ಮಾಹಿತಿ ಕಲೆ ಹಾಕಿದ್ದಾರೆ. ಜೊತೆಗೆ ಸ್ಥಳಿಯರಿಂದಲೂ ಮಾಹಿತಿ ಕಲೆಹಾಕಿದ್ದಾರೆ. ಇನ್ನೂ, ಇದು ರಿಯಲ್ ಮತ್ತು ಫಿಕ್ಷನ್, ಎರಡೂ ಇರೋ ಸಿನಮಾ. ಸತ್ಯ ಕಥೆಗೆ ಸ್ವಲ್ಪ ಸಿನಿಮ್ಯಾಟಿಕ್ ಟಚ್ ನೀಡಲಾಗಿದ್ದು, ಸ್ಕ್ರಿಪ್ಟ್ ಕೊನೆಯ ಹಂತದಲ್ಲಿದೆ. ಕೊರೊನಾ ಕಾಟ ತಗ್ಗಿದ ಬಳಿಕ ಶೂಟಿಂಗ್ ಆರಂಭವಾಗಲಿದೆ.